送李希顔
作者：謝逸
朝代：宋

paragraphs: 長安少年清似玉，腰垂黄金雙鬢綠。
吹噓氣焰高岑樓，胡不容公置一足。
腦脂遮眼卧三年，滿榻秋風對修竹。
戶內殷殷金石聲，牙籤插架三萬軸。
箋詩作傳起凡例，斷簡殘編紛在目。
題輿粵國正秋風，石瘦水清山詰曲。
先聲霹靂挾仁氣，父老歡呼胥吏肅。
莫思蓴菜賦歸歟，天上要公調鼎餗。